কালীপুজোর আগে রাজ্যের অলিগলিতে বাজির পসরা নিয়ে যাঁরা খুচরো ব্যবসা করেন, তাঁদের অধিকাংশই সারা বছর অন্য কোনও ব্যবসায় যুক্ত থাকেন। কালীপুজোর কয়েক সপ্তাহ আগে পাইকারি বাজার থেকে নগদে মাল কিনে বাজির পসরা নিয়ে রাস্তার ধারে বিক্রি করেন। ছাপোষা বাঙালি এদের কাছ থেকেই বাজি ক্রয় করেন। এই কেনাবেচা পুরোপুরি নগদে হয়, কারণ খুচরো বাজি ব্যবসা কোনও স্থায়ী ব্যবসা নয়। বিয়ের মরসুম কিংবা কোনও অনুষ্ঠানে বাজি ফাটলেও, বাজি ব্যবসার মূল কেনাবেচা হয় দীপাবলিতে। অন্য ব্যবসায় পাইকারি ব্যবসায়ী ও খুচরো বিক্রেতাদের মধ্যে ধারবাকির সম্পর্ক থাকে। বাজি ব্যবসায় ধারবাকির বদলে নগদে অধিকাংশ কারবার হয়। আর্থিক বিশেষজ্ঞ নীলাঞ্জন দের ব্যাখ্যা, 'নোটবন্দির পর যে বিপুল নগদের জোগান হয়েছিল, গত দু'বছরে সেই টাকা ব্যাঙ্ক-সহ বিভিন্ন জায়গায় প্রবেশ করেছে। নগদের অভাবের ফলে জরুরি নয় এই ধরনের ভোগ্যপণ্য কম কিনছে আমজনতা। ক্রেডিট কার্ড, ডেবিট কার্ড দিয়ে কিংবা ইএমআই দিয়ে বাজি কেনাবেচার সুযোগ নেই।'